রাম মন্দির ধ্বজারোহণ

রাম মন্দির ধ্বজারোহণ(দেবনাগরী: राम मंदिर ध्वजारोहन) হলো ২০২৫ সালের ২৫ নভেম্বর শ্রী রাম জন্মভূমি মন্দিরের ১৬১ ফুট (৪৯ মিটার) উচ্চতা বিশিষ্ট স্বর্ণমণ্ডিত শিখরের ওপর ধর্মধ্বজা উত্তোলন উপলক্ষে অনুষ্ঠিত একটি পবিত্র অনুষ্ঠান। মন্দিরটি ভারতের উত্তরপ্রদেশ রাজ্যের অযোধ্যায় সরযূ নদীর তীরে অবস্থিত। রাষ্ট্রীয় স্বয়ংসেবক সংঘের (আরএসএস) প্রধান মোহন ভাগবতের উপস্থিতিতে প্রধানমন্ত্রী নরেন্দ্র মোদী এই অনুষ্ঠানের নেতৃত্ব দেন।

 ঐতিহাসিক প্রেক্ষাপট 
সুপ্রিম কোর্টের রায়ে মন্দিরের নির্মাণের জন্য বিতর্কিত জমিটি বরাদ্দ হওয়ার পর, ২০২০ সালের ৫ আগস্ট প্রধানমন্ত্রী নরেন্দ্র মোদী এর ভূমিপূজন সম্পন্ন করেছিলেন। পরবর্তীতে ২০২৪ সালের ২২ জানুয়ারি রামলালার প্রাণপ্রতিষ্ঠার মাধ্যমে মন্দিরটি উদ্বোধন করা হয়।

২০২৪ সালের জানুয়ারিতে প্রাণপ্রতিষ্ঠার পর মন্দিরটি ভক্তদের জন্য উন্মুক্ত করে দেওয়া হয়েছিল। কিন্তু তখনো মন্দিরের মূল শিখরের কাজ অসম্পূর্ণ ছিল। ২০২৫ সালের ২৫ নভেম্বরের মধ্যে উত্তর ভারতীয় নাগারা স্থাপত্যশৈলীতে নকশা করা এই মূল শিখরের নির্মাণকাজ সম্পন্ন হয়। ১৬১ ফুট (৪৯ মিটার) উঁচু এই শিখরের ওপর ৪২ ফুট (১৩ মিটার) দীর্ঘ একটি ধ্বজদণ্ড স্থাপনের মাধ্যমে মন্দিরের কাঠামোগত নির্মাণের আনুষ্ঠানিক সমাপ্তি ঘোষিত হয়। প্রধানমন্ত্রী মোদী এই ধ্বজারোহণ অনুষ্ঠানকে ৫০০ বছরের এক পবিত্র যজ্ঞের পূর্ণাহুতি হিসেবে অভিহিত করেন।

২৫ নভেম্বর তারিখটি ছিল ভগবান রাম ও দেবী সীতার বিবাহবার্ষিকী হিসেবে উদযাপিত হওয়া বিবাহ পঞ্চমী। হিন্দু পঞ্জিকা অনুসারে, ২০২৫ সালে পঞ্চমী তিথি শুরু হয় ২৪ নভেম্বর রাত ৯:২২ মিনিটে এবং তা ২৫ নভেম্বর রাত ১০:৫৬ মিনিট পর্যন্ত স্থায়ী ছিল। এই সময়ের মধ্যে অভিজিৎ মুহূর্ত (সকাল ১১:৪৫ – দুপুর ১২:২৯) পবিত্র কাজের জন্য অত্যন্ত শুভ বলে বিবেচিত হয়। উল্লেখযোগ্য যে, রাম মন্দিরের ভূমিপূজন এবং প্রাণপ্রতিষ্ঠা—উভয়ই এই একই শুভলগ্নে সম্পন্ন হয়েছিল।

 ধর্মধ্বজা 
অনুষ্ঠানের কেন্দ্রবিন্দু ছিল ধর্মধ্বজা নামে পরিচিত মন্দিরের শিখরে উত্তোলিত গৈরিক বর্ণের পতাকা। ভারতের প্রতিরক্ষা মন্ত্রকের নির্দেশিকা এবং অধিকাংশ প্রামাণিক সূত্র অনুসারে, সমকোণী ত্রিভুজাকৃতি এই পতাকার দৈর্ঘ্য ২২ ফুট (৬.৭ মিটার) এবং প্রস্থ ১১ ফুট (৩.৪ মিটার); যদিও কিছু মিডিয়া রিপোর্টে ২০ ফুট বাই ১০ ফুট মাত্রা উল্লেখ করা হয়েছে।

যেহেতু মন্দিরের শিখরটি ১৬১ ফুট (৪৯ মিটার) উচ্চতায় অবস্থিত এবং সেখানে বাতাসের গতিবেগ অনেক বেশি, তাই এই পতাকাটি তৈরি করা হয়েছে বিশেষ ধরনের প্যারাসুট ফ্যব্রিক দিয়ে। আহমেদাবাদ-ভিত্তিক এক প্রস্তুতকারকের দাবি অনুযায়ী, এই পতাকাটি ঘণ্টায় ২০০ কিলোমিটার (১২০ মাইল) পর্যন্ত ঝোড়ো হাওয়া সহ্য করতে সক্ষম। তবে অন্য কিছু সূত্র মতে, এটি ঘণ্টায় ৬০ কিলোমিটার (৩৭ মাইল) বাতাসের গতিবেগের জন্য পরীক্ষিত।  এই পরিস্থিতি মোকাবিলার জন্য পতাকাটি ৩৬০-ডিগ্রি বল-বেয়ারিং মেকানিজম যুক্ত একটি ৪২ ফুট (১৩ মিটার) দীর্ঘ ধ্বজদণ্ডে স্থাপন করা হয়েছে।

পতাকার গৈরিক অংশে সোনালি সুতোয় তিনটি প্রধান প্রতীক খচিত রয়েছে: সূর্য, ওঁ এবং কোবিদার বৃক্ষ। সূর্য ভগবান রামের বংশ অর্থাৎ সূর্যবংশের প্রতীক; 'ওঁ' হলো সৃষ্টি, স্থিতি ও লয়ের মহাজাগতিক ধ্বনি; এবং কোবিদার বৃক্ষ হলো অযোধ্যার প্রাচীন রাজকীয় পতাকার এক লুপ্ত প্রতীকের পুনরুজ্জীবন।"Ayodhya Ram Mandir Dharma Dhwaj Has Om, Sun & Kovidara: Is The Flag Same For All Gods & Temples?". News18. 2025-11-25. Retrieved 2025-11-28.

 কোবিদার বৃক্ষ 
বৈজ্ঞানিকভাবে Bauhinia variegata নামে পরিচিত কোবিদার বৃক্ষটি Leguminosae গোত্রভুক্ত। ভারতের বিভিন্ন স্থানীয় ভাষায় এটি রক্তকাঞ্চন বা কাঞ্চন নামে পরিচিত। প্রাচীন আয়ুর্বেদ শাস্ত্র চরক সংহিতা এবং সুশ্রুত সংহিতা-এ স্পষ্টভাবে একে কোবিদার হিসেবে উল্লেখ করা হয়েছে এবং বিভিন্ন রোগ নিরাময়ে এর বাকল, ফুল ও মূলের ব্যবহারের কথা বলা হয়েছে।

রাজকীয় পতাকার সঙ্গে এই বৃক্ষের ঐতিহাসিক সংযোগটি পুনরাবিষ্কার করেন ভারততত্ত্ববিদ ললিত মিশ্র। মেওয়ার ঘরানার রামায়ণের একটি প্রাচীন চিত্রিত পাণ্ডুলিপি নিয়ে গবেষণার সময় তিনি অযোধ্যার পতাকায় একটি বিশেষ বৃক্ষের চিত্র লক্ষ্য করেন। বেনারস হিন্দু বিশ্ববিদ্যালয়ের বিশেষজ্ঞদের সঙ্গে পরামর্শ করে তিনি নিশ্চিত হন যে এটি কোবিদার বৃক্ষ। পরবর্তীতে মিশ্র বাল্মীকি রামায়ণের অযোধ্যা কাণ্ডে এই প্রতীকের একটি নির্দিষ্ট পাঠ্যতাত্ত্বিক সূত্র খুঁজে পান। ৮৪তম সর্গের ৩য় শ্লোকে বর্ণিত হয়েছে, ভরত যখন রামকে ফিরিয়ে আনার জন্য চিত্রকূটের দিকে যাত্রা করছিলেন, তখন লক্ষণ দূর থেকে শুধুমাত্র রথের পতাকা দেখেই তাঁকে চিনতে পেরেছিলেন:

পৌরাণিক কাহিনী অনুসারে, ঋষি কশ্যপ স্বর্গের মন্দার বৃক্ষ এবং মর্ত্যের পারিজাত বৃক্ষের সংকরায়ণ ঘটিয়ে কোবিদার বৃক্ষ সৃষ্টি করেছিলেন।Varma, Ananya (2025-11-25). "The Sacred Kovidara Tree on Ayodhya Ram Mandir's 'Dharma Dhwaj': Symbolism, History, And A Lost Ramayana Story". Times Now. Retrieved 2025-11-28.

কুরুক্ষেত্রের যুদ্ধে অযোধ্যার রাজা বৃহদ্বল-এর মৃত্যুর পর নগরীটি তার অতীত গৌরব হারায় এবং সময়ের বিবর্তনে এই রাজকীয় প্রতীকের স্মৃতিও ম্লান হয়ে যায়। মহাকবি কালিদাস তাঁর সাহিত্যকর্মে কোবিদার ফুলের উল্লেখ করলেও, রাজকীয় প্রতীক হিসেবে এর তাৎপর্যের কোনো ইঙ্গিত দেননি।

 আচার-অনুষ্ঠান 
এই উপলক্ষকে কেন্দ্র করে অযোধ্যা নগরী এবং মন্দির চত্বর প্রায় ১০০ টন ফুল দিয়ে সাজানো হয়। সমগ্র শহরজুড়ে নিরাপত্তা ব্যবস্থা জোরদার করা হয় এবং এটিএস কমান্ডো, এনএসজি স্নাইপার এবং র‍্যাপিড অ্যাকশন ফোর্স-সহ প্রায় ৬,৯৭০ জন নিরাপত্তাকর্মী মোতায়েন করা হয়। সাধারণ দর্শনার্থীদের জন্য মন্দির বন্ধ থাকলেও আমন্ত্রিত বিশিষ্ট অতিথিদের জন্য বিশেষ পাসের ব্যবস্থা করা হয়েছিল।

২১ নভেম্বর থেকেই আনুষ্ঠানিক পূজার্চনা শুরু হয়। শ্রী রাম জন্মভূমি তীর্থ ক্ষেত্র ট্রাস্টের সদস্য ড. অনিল মিশ্র তাঁর সহধর্মিণীর সঙ্গে নবগ্রহ পূজা ও যজ্ঞে প্রধান যজমান হিসেবে দায়িত্ব পালন করেন।  উৎসবের অংশ হিসেবে একটি কলস যাত্রার আয়োজন করা হয়, যেখানে হাজার হাজার নারী সরযূ নদী থেকে পবিত্র জল সংগ্রহ করে মিছিলে অংশ নেন। ধ্বজারোহণের দিন, ২১ জন বৈদিক আচার্য এবং ১০০ জন পুরোহিত অবিরাম বৈদিক মন্ত্রপাঠ ও যজ্ঞের মাধ্যমে অনুষ্ঠানের পবিত্রতা বজায় রাখেন।"Ayodhya all decked up for historic flag hoisting to mark completion of Ram temple". The Times of India. 2025-11-24. Retrieved 2025-11-28.

২৫ নভেম্বর সকালে প্রধানমন্ত্রী নরেন্দ্র মোদী অযোধ্যা বিমানবন্দরে অবতরণ করেন। সেখানে মুখ্যমন্ত্রী যোগী আদিত্যনাথ এবং রাজ্যপাল আনন্দিবেন প্যাটেল তাঁকে স্বাগত জানান। সেখান থেকে তিনি একটি রোডশো-এর মাধ্যমে মন্দির চত্বরে পৌঁছান। পথের দুপাশে সমবেত ভক্তরা জয় শ্রী রাম ধ্বনি এবং পুষ্পবৃষ্টির মাধ্যমে তাঁকে বরণ করে নেন।

প্রধানমন্ত্রী প্রথমে হনুমানগড়িতে পূজা দেন এবং পরে নবনির্মিত সপ্ত মন্দির চত্বর (মহর্ষি বাল্মীকি, বশিষ্ঠ, বিশ্বামিত্র, অগস্ত্য, শবরী, নিষাদরাজ এবং অহল্যার প্রতি উৎসর্গীকৃত মন্দিরসমূহ) পরিদর্শন করেন। এরপর তিনি রামলালার গর্ভগৃহে বিশেষ পূজা ও আরতি সম্পন্ন করেন।

পবিত্র অভিজিৎ মুহূর্ত ঘনিয়ে এলে, দুপুর ১২টার ঠিক আগে প্রধানমন্ত্রী মন্দিরের তৃতীয় তলায় আরোহণ করেন। একটি রিমোট-কন্ট্রোল মেকানিজম ব্যবহার করে তিনি আনুষ্ঠানিকভাবে ১৬১ ফুট (৪৯ মিটার) উঁচু শিখরের ওপর ধর্মধ্বজা উত্তোলন করেন। এই মুহূর্তটিকে স্মরণীয় করে রাখতে হেলিকপ্টার থেকে পুষ্পবৃষ্টি করা হয় এবং শঙ্খধ্বনি ও ঘণ্টাধ্বনিতে বাতাস মুখরিত হয়ে ওঠে। এই পূর্ণাহুতির মুহূর্তে প্রধানমন্ত্রীর পাশে ছিলেন আরএসএস প্রধান মোহন ভাগবত এবং মুখ্যমন্ত্রী যোগী আদিত্যনাথ

 প্রধানমন্ত্রীর ভাষণ 
ধ্বজারোহণ অনুষ্ঠানের পর প্রধানমন্ত্রী মোদী সমবেত জনদসাধারণের উদ্দেশ্যে ভাষণ দেন। তিনি ইতিহাস, ঔপনিবেশিকতা এবং ভারতের ভবিষ্যৎ নিয়ে কথা বলেন। তিনি ঘোষণা করেন, "আজ অযোধ্যা নগরী ভারতের সাংস্কৃতিক চেতনার এক নতুন মোড় প্রত্যক্ষ করছে। আজ সমগ্র ভারত, সমগ্র বিশ্ব রামের দিব্য উপস্থিতিতে পরিপূর্ণ। রামের প্রতিটি ভক্তের হৃদয়ে আজ এক অতুলনীয় পরিতৃপ্তি, অসীম কৃতজ্ঞতা এবং অপার অলৌকিক আনন্দ বিরাজমান। শতাব্দীর ক্ষত আজ নিরাময় হচ্ছে, শতাব্দীর যন্ত্রণার আজ অবসান ঘটছে, শতাব্দীর সংকল্প আজ সাফল্যের মুখ দেখছে। ৫০০ বছর ধরে জ্বলা যজ্ঞের আজ পূর্ণাহুতি হলো।"

ভাষণে প্রধানমন্ত্রী ব্রিটিশ ঐতিহাসিক টমাস ব্যাবিংটন মেকলের প্রসঙ্গ টানেন। তিনি দাবি করেন, ১৯০ বছর আগে মেকলে যে শিক্ষাব্যবস্থা চালু করেছিলেন, তা ছিল ভারতীয়দের তাদের সাংস্কৃতিক শিকড় থেকে বিচ্ছিন্ন করার এক ষড়যন্ত্র। ২০৩৫ সালকে 'মেকলে মিনিটস'-এর দ্বিশতবার্ষিকী এবং একটি গুরুত্বপূর্ণ মাইলফলক হিসেবে চিহ্নিত করে তিনি আহ্বান জানান যে, আগামী এক দশকের মধ্যে ভারতকে হীনম্মন্যতা ও ঔপনিবেশিক মানসিকতার শিকল থেকে মুক্ত হতে হবে।

কোবিদার বৃক্ষের প্রতীকি তাৎপর্য তুলে ধরে তিনি মন্তব্য করেন, "কোবিদার বৃক্ষ আমাদের মনে করিয়ে দেয় যে, যখন আমরা আমাদের পরিচয় ভুলে যাই, তখন আমরা নিজেদের হারিয়ে ফেলি। আর যখন সেই পরিচয় ফিরে আসে, তখন জাতির আত্মবিশ্বাসও ফিরে আসে।"

 অন্তর্ভুক্তিমূলক বার্তা 
সোনভদ্র এবং অন্যান্য বনাঞ্চল থেকে আদিবাসী সম্প্রদায়ের প্রতিনিধিদের এই অনুষ্ঠানে আমন্ত্রণ জানানো হয়েছিল। রামায়ণে বর্ণিত বনবাসকালে বনবাসী ও আদিবাসী জনগোষ্ঠীর সঙ্গে ভগবান রামের যে সম্পর্ক গড়ে উঠেছিল, তাকে সম্মান জানানোর উদ্দেশ্যেই এই উদ্যোগ গ্রহণ করা হয়।

বাবরি মসজিদ মামলার অন্যতম প্রধান বাদী ইকবাল আনসারি ট্রাস্টের আমন্ত্রণে এই অনুষ্ঠানে যোগ দেন। নিজের অনুভূতি ব্যক্ত করতে গিয়ে তিনি বলেন, "আমি এই অনুষ্ঠানে যোগ দিতে পেরে আনন্দিত। অযোধ্যা হলো সম্প্রীতির শহর।"

 প্রতিক্রিয়া 

 জাতীয় 

 কংগ্রেস নেতা ও প্রাক্তন সাংসদ রশিদ আলভি অভিযোগ করেন যে, অযোধ্যায় রাম জন্মভূমি মন্দিরে গৈরিক পতাকা উত্তোলনের মাধ্যমে মোদী ২০২৭ সালের উত্তরপ্রদেশ নির্বাচনের রাজনৈতিক ফায়দা লোটার জন্য ধর্মীয় আবেগকে উসকে দেওয়ার চেষ্টা করছেন। তিনি প্রশ্ন তোলেন, মোদী কি কখনো মসজিদ, গুরুদ্বার বা গির্জায় একই ধরনের পতাকা উত্তোলন করবেন?

 আন্তর্জাতিক 

 ভারতে নিযুক্ত ইসরায়েলের রাষ্ট্রদূত রিউভেন আজার "এমন একটি গুরুত্বপূর্ণ সভ্যতাগত প্রতীক পুনরুদ্ধারের" জন্য ভারতকে শুভেচ্ছা জানিয়েছেন।

 ভারত-পাকিস্তান বাদানুবাদ 
২৫ নভেম্বর, পাকিস্তানের বিদেশ মন্ত্রক একটি বিবৃতিতে আনুষ্ঠানিকভাবে এই ঘটনার নিন্দা জানায়। বিবৃতিতে অভিযোগ করা হয় যে, ভারতে "হিন্দুত্ববাদী আদর্শ" দ্বারা চালিত হয়ে মুসলিমদের ধর্মীয় স্থান এবং সাংস্কৃতিক ঐতিহ্য মুছে ফেলার জন্য সুপরিকল্পিত প্রচেষ্টা চালানো হচ্ছে।

ভারত সরকার এই মন্তব্যের তীব্র খণ্ডন করে। বিদেশ মন্ত্রকের সরকারি মুখপাত্র রণধীর জয়সওয়াল বলেন, "আমরা তথাকথিত মন্তব্যগুলো দেখেছি এবং প্রাপ্য অবজ্ঞার সঙ্গে তা প্রত্যাখ্যান করছি।" তিনি আরও জোর দিয়ে বলেন, "যে দেশের নিজের রেকর্ড ধর্মান্ধতা, দমন-পীড়ন এবং সংখ্যালঘুদের প্রতি পদ্ধতিগত দুর্ব্যবহারে কলঙ্কিত, অন্যদের নসিহত করার কোনো নৈতিক অধিকার তাদের নেই। ভণ্ডামিপূর্ণ উপদেশ না দিয়ে পাকিস্তানের উচিত নিজের দিকে তাকানো এবং তাদের নিজস্ব জঘন্য মানবাধিকার রেকর্ডের দিকে মনোযোগ দেওয়া।"

 তথ্যসূত্র 

বিষয়শ্রেণী:নরেন্দ্র মোদী
বিষয়শ্রেণী:উত্তরপ্রদেশে হিন্দুধর্ম
বিষয়শ্রেণী:২০২৫-এ ভারত
বিষয়শ্রেণী:হিন্দুধর্ম
বিষয়শ্রেণী:রাম
বিষয়শ্রেণী:অযোধ্যা
বিষয়শ্রেণী:আয়োজিত ঘটনা
বিষয়শ্রেণী:উদ্ধৃতি শৈলীতে হিন্দি ভাষার উৎস (hi)
বিষয়শ্রেণী:উইকিউপাত্তে স্থানাঙ্ক নেই